
Előterjesztés
a Közgyűlés részére
Tisztelt Közgyűlés!
Budapest Főváros közigazgatási területén a közlekedési jelzőlámpák, a hidakra szerelt hajóútjelző közlekedési táblák megvilágítása, a változtatható jelzésképű közlekedési táblák, forgalomfigyelő kamerák és a magasságjelzők megvilágítása (a továbbiakban együtt: közlekedési jelzőlámpák) a Fővárosi Önkormányzat tulajdonában, és a BKK Közút Zrt. üzemeltetésében vannak. Az üzemeltetésükhöz a Fővárosi Önkormányzat a jelen előterjesztés 1. számú mellékleteként csatolt villamos energia vásárlási szerződést kötött (a továbbiakban: Szerződés). A Szerződés ESZ A2 (egyetemes szolgáltatás kétzónaidős) tarifát tartalmaz, aminek az áramdíja a csúcsidei időszakban nettó 26,91 Ft/kWh, a csúcsidőn kívüli időszakban nettó 16,18 Ft/kWh. Mivel a csúcsidő egy nap 12 óra időtartamú, a csúcsidőn kívüli időszak szintén 12 óra, az átlagos nettó áramdíj 21,545 Ft/ kWh.
A Szerződésben a közlekedési jelzőlámpák két fiktív csatlakozási pontként kerültek rögzítésre. A csatlakozási pontokon beépített teljesítményt a BKK Közút Zrt. adja meg a Fővárosi Önkormányzat részére, és a teljesítmény adatok ELMŰ felé történő továbbadását követően a havi elszámolás az üzemidő és a beépített teljesítmény, valamint a tarifa szorzataként adódik. A közlekedési jelzőlámpák áramfogyasztását nem méri villamos fogyasztásmérő, az elszámolás beépített teljesítmény alapján történik, tekintettel arra, hogy a berendezések folyamatosan üzemelnek. 
A teljesítmény-változásokat a BKK Közút Zrt. rendszeresen, negyedévente jelenti, legutolsó alkalommal a 2015. július 31-én, miszerint az összes beépített teljesítmény 203,809 kW volt. (A beépített teljesítmény akkor változik, ha a BKK Közút Zrt. új jelzőlámpás csomópontot létesít, vagy szüntet meg.)
Fentiek alapján a 2015. évben a közlekedési jelzőlámpák áramfogyasztása a következő tényezők szorzataként számolható:
203,809 kW * 365 * 24 óra = 1.785.367 kWh, amely a 21,545 Ft/ kWh átlagárral számolva 38.466 ezer Ft éves nettó áramdíjat eredményez. A nettó áramdíj az ÁFÁ-val és a rendszerhasználati díjakkal együtt éves szinten kb. 86.000 ezer Ft-ra tehető.
A villamos energiáról szóló 2007. évi LXXXVI. törvény (a továbbiakban: VET) szerint:
„3. § 7. pontja szerint „Egyetemes szolgáltatás: a villamosenergia-kereskedelem körébe tartozó sajátos villamosenergia-értékesítési mód, amely Magyarország területén bárhol, meghatározott minőségben a jogosult felhasználó számára méltányos, összehasonlítható, átlátható ár ellenében igénybe vehető;”
50. § (2) Az egyetemes szolgáltatót az üzletszabályzatban meghatározott általános szerződési feltételekkel, határozatlan tartamú szerződés megkötésére irányuló szerződéskötési kötelezettség terheli.
(4) A külön jogszabály szerinti költségvetési szerv és közfeladatot ellátó intézménye, a helyi önkormányzat és közfeladatot ellátó költségvetési intézménye, az egyházi jogi személy az általa ellátott közfeladathoz kapcsolódóan, valamint a közfeladatot ellátó alapítványi fenntartású intézmény - az egyetemes szolgáltatóhoz tett igénybejelentése esetén - közszolgáltatási kötelezettség keretében az egyetemes szolgáltatóra vonatkozó 48. §, valamint e § (2) bekezdése szerinti szerződéskötési kötelezettség kedvezményezettjeként, az egyetemes szolgáltatásra vonatkozó árképzési szabályoknak megfelelő áron jogosult az egyetemes szolgáltatóval villamosenergia-vásárlási szerződést kötni, jogosult továbbá a végső menedékes jogintézménye keretében biztosított ellátásra.”
A fenti VET előírásokból látható, hogy a Fővárosi Önkormányzat jogosult (de nem kötelezett) az egyetemes szolgáltatásra, így az erre irányuló szerződéskötési szándékát az egyetemes szolgáltató nem tagadhatja meg, ami alapján egy esetleges későbbi kedvezőtlen piaci változás miatt az egyetemes szolgáltatásra vonatkozó szerződés megkötésének lehetősége továbbra is fennáll, azaz a jelenlegi konstrukció módosítása nem jelent ellátási kockázatot.
A Fővárosi Önkormányzat 2015. évi költségvetésben a „822701 Közvilágítás” címkódon jelenleg bruttó 94.976 ezer Ft előirányzat szerepel a közlekedési jelzőlámpák üzemeltetéséhez szükséges villamos energia beszerzése céljából.
A közlekedési jelzőlámpákat a BKK Zrt. leányvállalata a BKK Közút Zrt. üzemelteti, ezért szakmailag is indokolt, hogy az üzemeltetéshez szükséges villamos energiát 2016-tól a BKK Zrt. szerezze be, ne pedig közvetlenül a Fővárosi Önkormányzat.
A BKK Zrt.-vel a Feladatellátásról és Közszolgáltatásról szóló Keretmegállapodás szerint a BKK Zrt. feladatkörébe tartozik a közlekedési jelzőberendezések üzemeltetése, ami értelem szerűen magában foglalja az üzemeltetéshez szükséges villamosenergia beszerzését is, tehát a BKK Zrt. szerződéskötési lehetősége fennáll arra vonatkozóan, hogy a villamosenergiát piaci szereplőtől beszerezze
A Budapesti Városigazgatóság Zrt. stratégiai céljainak megfelelően 2016. évre vonatkozóan közös villamos energia közbeszerzési eljárást kíván lefolytatni a tagvállalatai részére hasonlóképpen, ahogy 2014-ben tette a 2015. évre vonatkozóan. 
Mivel a villamos energia piacon jelentős kereslet-kínálat változás nem várható, feltételezhető, hogy a Budapesti Városigazgatóság Zrt. a 2016. évi villamos energia közbeszerzésének eredményeképp hasonló árat tud elérni, ezért kihasználva a „flottabeszerzés” előnyeit megtakarítás várható, amennyiben a közlekedési jelzőlámpák működéséhez szükséges villamos energia beszerzése nem az egyetemes szolgáltatás keretén belül, hanem piaci keretek között történne, a Budapesti Városigazgatóság Zrt. közös beszerzéséhez való csatlakozással.
A Budapesti Városigazgatóság Zrt. – jelen előterjesztés 2. mellékletben szereplő levelük szerint –a villamos energia közbeszerzésének eredményeképp 16,46 Ft/kWh nettó áramdíjat tudott az idei évre elérni közbeszerzési eljárás során. Amennyiben a Budapesti Városigazgatóság Zrt. idén is hasonló áron tudná beszerezni a villamos energiát akkor az egyetemes szolgáltatás szerinti 21,545 Ft/kWh nettó áramdíjhoz képest 5,085 Ft/kWh megtakarítás keletkezne, mely éves szinten mintegy 9 millió Ft nettó megtakarítást jelenthetne a főváros számára. (A rendszerhasználati díjak és az adók mindkét esetben ugyanolyan mértékűek.)
A fenti konstrukcióval kapcsolatban a BKK Zrt. jelezte, hogy az előzetes tárgyalások és egyeztetések, valamint a Fővárosi Önkormányzattal fennálló Közszolgáltatási és feladat ellátási szerződés alapján megvalósíthatónak tartaná, hogy a Budapesti Városigazgatóság Zrt. közreműködésével a BKK Zrt. önállóan kössön szerződést a közlekedési jelzőlámpák üzemeltetéséhez szükséges villamos energia beszerzésére, amennyiben a szükséges forrásokat az Eljáró közútkezelői forrás keretében a Fővárosi Önkormányzat biztosítja a BKK számára. Így a a Fővárosi Önkormányzat helyett a villamos energia ellátás beszerzéséről maga gondoskodik önálló ajánlatkérőként a Budapesti Városigazgatóság Zrt. közös közbeszerzéséhez csatlakozva, vagy önálló közbeszerzés által. Fentiekre tekintettel a BKK Zrt.-vel kötött a Feladatellátásról és Közszolgáltatásról szóló Keretmegállapodás alapján a közlekedési jelzőlámpák üzemeltetéséhez szükséges villamos energia beszerzésével és a villamos energia számlák rendezésével kapcsolatos feladatnak a 2016. évi éves szerződésben történő rögzítése szükséges, melyhez a forrást a Fővárosi Önkormányzatnak kell biztosítania.
Ebben az esetben a 2016. évi költségvetés tervezése során a „822701 Közvilágítás” címkódon a közlekedési jelzőlámpák üzemeltetéséhez szükséges villamosenergia előirányzata átcsoportosításra kerülne a „810301 BKK Zrt. közútkezelési feladatok” címkódra (jelenleg a 2015. évi költségvetésben ez az előirányzat 94.976 ezer Ft) így a Fővárosi Önkormányzat költségvetésének kiadási főösszege nem változik. Ez az összeg a költségvetés 2016. évi tervezése során tovább csökkenthető attól függően, hogy a közös közbeszerzési eljárás során mekkora árcsökkenést sikerül realizálni.
A fenti konstrukcióváltás összességében a Fővárosi Önkormányzat számára többletköltséggel nem jár.
Az elmúlt években a közlekedési jelzőlámpák beépített teljesítménye bővült, de a bővülés mértéke egyik évben sem haladta meg átlagosan az 5%-ot. Várhatóan ez a bővülési ütem 2016. évben sem változik, így egy esetleges 5%-os bővüléssel számolva a tervezett 94.976 ezer Ft fedezetet nyújt a közlekedési jelzőlámpák villamos energia fogyasztására.
A versenypiacon beszerzett villamos energia vásárlási szerződések naptári évre szólnak, míg az egyetemes szolgáltatásra vonatkozó szerződések határozatlan időre vonatkoznak. 
Amennyiben a közlekedési jelzőlámpákra vonatkozóan a közbeszerzési eljárás eredménnyel – az egyetemes szolgáltatás szerinti árnál kedvezőbb feltételekkel – zárul, a meglévő egyetemes szolgáltatásra vonatkozó Szerződés felmondásra kerül 2015. november 30-ig, 2015. december 31-i hatállyal.
A VET 62. § (4) bekezdése szerint:
„Az egyetemes szolgáltatásra jogosult felhasználó a nem határozott időtartamra kötött villamosenergia-vásárlási szerződést 30 napos felmondási idővel, írásban felmondhatja. […]”.
Amennyiben a villamos energia beszerzésre vonatkozó szerződés megkötésére 2015. november 30-áig nem kerül sor (pl. a közbeszerzés valamilyen okból meghiúsul, 2015. november 30-ig nem kerül sor szerződéskötésre, stb.), vagy a nyertes energiaár magasabb lenne, mint az egyetemes szolgáltatás ára, akkor a közlekedési jelzőlámpák működéséhez szükséges villamos energia továbbra is a jelenlegi, a Fővárosi Önkormányzat által megkötött Szerződés alapján kerül beszerzésre. Tekintettel arra, hogy az egyetemes szolgáltatóval megkötött, jelenleg hatályos Szerződés határozatlan időre szól, a villamos energia ellátás nem kerülhet veszélybe.
Figyelemmel arra, hogy a leendő áramvásárlási szerződés aláírása a 2016. évi fővárosi önkormányzati költségvetést terheli, a Fővárosi Közgyűlés előzetes kötelezettségvállalása szükséges. A kötelezettségvállalással a BKK Zrt. 2016. évi feladatai között biztosítja közlekedési jelzőlámpák üzemeltetésének céljából megvásárlandó árammennyiség beszerzéséhez szükséges fedezetet.
Ezzel lehetővé válhat, hogy ebben az energia szegmensben 2016-ra, az idei évinél kedvezőbb áron történjen a közlekedési jelzőlámpák áram beszerzése.
Kérem a Tisztelt Közgyűlést az előterjesztés megtárgyalására, és a határozati javaslatok szerinti döntések meghozatalára. 

Határozati javaslat

A Fővárosi Közgyűlés úgy dönt, hogy:

előzetesen hozzájárulását adja, hogy a Budapesti Közlekedési Központ Zrt. csatlakozzon a Budapesti Városigazgatóság Zrt. 2016. évi közös árambeszerzési eljárásához a közlekedési jelzőlámpák üzemeltetéséhez szükséges villamos energia ellátása érdekében, azonban a BKK Zrt. által történő beszerzés nem eredményezhet többletköltséget a Fővárosi Önkormányzat számára, mint az egyetemes szolgáltatás igénybevétele esetén.


előzetesen kötelezettséget vállal arra, hogy a közlekedési jelzőlámpák üzemeltetéséhez szükséges fedezetet biztosítja a 2016. évi költségvetésben bruttó 94.976 ezer Ft értékben.
határidő: a 2016. évi költségvetés tervezése
felelős: főpolgármester


Határozathozatal módja: 1. határozati javaslathoz egyszerű, a 2. határozati javaslathoz minősített szavazattöbbség szükséges.
Budapest, 2015. augusztus 

	
Szeneczey Balázs dr.
főpolgármester-helyettes

	
	
Sidó Szabolcs
vezérigazgató

